Jukka Hako

Lapsuus, nuoruus ja opiskelu

Jukka Hako syntyi Helsingin Käpylässä. Isän työ vei perheen Nurmijärvelle Kiljavalle vuosiksi 1957–1959. Pohjois-Haagaan perhe muutti vuonna 1960 ja sieltä Helsingin maalaiskuntaan (nykyinen Vantaa) Louhelaan marraskuussa 1966. Hako on siitä lähtien asunut yhtäjaksoisesti Vantaalla.
Hako aloitti Pohjois-Haagassa asuessaan kansakoulun ja siirtyi syksyllä 1964 oppikouluun. Hän kirjoitti ylioppilaaksi Helsingin Suonmalaisesta Yhteiskoulusta keväällä 1974. Syksyllä 1974 Hako aloitti opinnot Helsingin Yliopiston historiallis-kielitieteellisessä osastossa pääaineenaan Suomen historia. Lisäksi hän opiskeli myös yleistä historiaa, kotimaista kirjallisuutta, kansanrunoutta, taidehistoriaa, suomen kieltä sekä valtiotieteellisessä tiedekunnassa poliittista historiaa ja tiedotusoppia. Hako valmistui humanististen tieteiden kandidaatiksi vuonna 1976 ja filosofian maisteriksi vuonna 1998. Opintoja venytti se, että Hako ei ollut koskaan päätoiminen opiskelija.

Työelämä

Hako siirtyi työelämään jo ennen valkolakin saamista, kun läntisellä Vantaalla ilmestynyt paikallislehti Etelä-Vantaa palkkasi Hakon toimittajaksi huhtikuussa 1974. Pirkko Sadeojan päätoimittamassa lehdessä Hako työskenteli maaliskuuhun 1980, jolloin hän siirtyi Työterveyslaitoksen palvelukseen toimittajaksi Työ Terveys Turvallisuus -lehteen. Kolmen vuoden kuluttua oli edessä ammatin vaihto. Hako valittiin Suomen Työväen Säästöpankin tiedotussihteeriksi keväällä 1983. Pankkiuraa kertyi yhteensä 22 vuotta. STS-Pankiksi muuttuneessa työväenpankissa Hako toimi sittemmin muun muassa markkinointipäällikkönä sekä pääkaupunkiseudun yksityispankin kenttäjohtajana. Vuosina 1987–1988 Hako piipahti valtiovarainministeri Erkki Liikasen poliittisena sihteerinä.
Pankkialan myllerryksessä Kansallis-Osake-Pankki osti STS-Pankin liiketoiminnan. Hako jatkoi KOP:ssä keväällä 1993 tulosryhmän johtajana ja KOP:n ja SYP:n fuusion jälkeen Merita Pankin aluejohtajana Keski-Helsingissä asemapaikkanaan edelleen Hakaniemi. Alueiden yhdistämisten jälkeen Hako jatkoi Meritan Itä-Helsingin alueen kakkosjohtajana ja siirtyi vuonna 2000 Meritan ja sittemmin Nordean yksikönjohtajaksi Household-toimintoon.
Pankkiura päättyi keväällä 2005, kun Hako siirtyi tietokirjailijaksi ja kustantajaksi perheyhtiö Kellastupa Oy:öön. Yrittäjän elämää kesti nelisen vuotta. Syyskuun alussa 2009 Hako aloitti työt Urheiluopistosäätiössä. Vuoden 2010 alusta lukien Hako on toiminut säätiön asiamiehenä ja 1.7.2016 lukien toimitusjohtajana. Työnsä kautta Hako toimii Valtakunnallinen valmennus- ja liikuntakeskus Oy:n hallituksen puheenjohtajana. Yhtiö ylläpitää Liikuntakeskus Pajulahtea Lahden Nastolassa.

Yhteiskunnallinen toiminta

Hako on ollut Suomen Sosialidemokraattisen Puolueen (SDP) jäsen vuodesta 1975. Erilaisia luottamustehtäviä hänellä on ollut kotikaupungissaan Vantaalla vuosina 1977–2017.Merkittävimpiä tehtäviä ovat olleet toiminta kaupunginvaltuutettuna vuonna 1988 sekä vaalikaudet 2009–2017. Vantaan kaupunginhallituksen sekä konsernijaoston varapuheenjohtajana Hako toimi vuosina 2009–2012. Kaavoitus- ja kiinteistolautakunnan jäsenenä Hako toimi vuosina 1985–1988 ja lautakunnan varapuheenjohtajana vuosina 1989–1992. Vuoden 2016 alusta vaalikauden loppuun kesään 2017 asti Hako toimi SDP:n valtuustoryhmän puheenjohtajana.
Helsingin seudun liikennekuntayhtymän (HSL) hallituksessa Hako edusti Vantaata HSL:n perustamisesta alkaen vuonna 2009 kesään 2017 saakka.
Vantaan kaupungin edustajana Hako toimi Tiedekeskussäätiön valtuuskunnassa vuosina 1990–2001 sekä säätiön hallituksessa vuosina 2002–2009.
Kauppiatten kauppaoppilaitos Oy.ssä Hako toimi hallituksen puheenjohtajana vuosina 2015-2017.
Hako on toiminut myös puheenjohtajana valtakunnallisissa kulttuurijärjestöissä. Työväen keskusmuseoyhdistyksen puheenjohtajana hän toimi vuosina 2001–2005 sekä Kansan Sivistysrahastossa vuosina 2005–2009.
Kotikaupungissaan Vantaalla Hako toimi Vantaa-Seura ry:n (entinen Helsingin pitäjän kotiseutuyhdistys ry) puheenjohtajana vuosina 1980–2012.
Hako on toiminut Vantaan Orkesteri ry:n (Vantaan viihdeorkesteri) hallituksessa vuodesta 2014 lähtien.
Hako on toiminut Työväen Arkiston säätiön hallituksessa vuodesta 2017 lähtien.
Hako on toiminut Suomen kansallisooppera ja baletti sr:n hallituksen jäsenenä huhtikuun lopulta 2019. Kausi kestää kolme vuotta.